รัฐบาลไทย-ข่าวทำเนียบรัฐบาล-กรอ.สั่งพักใบอนุญาต รง.นำเข้าซากอิเล็กทรอนิกส์ 5 ราย 1 ปี  พร้อมให้เร่งส่งชิ้นส่วนลักลอบกว่า14,000 ตันกลับสู่ต้นทาง
วันพุธที่ 20 มิถุนายน 2561
กรอ.สั่งพักใบอนุญาต รง.นําเข้าซากอิเล็กทรอนิกส์ 5 ราย 1 ปี  พร้อมให้เร่งส่งชิ้นส่วนลักลอบกว่า14,000 ตันกลับสู่ต้นทาง
กรอ.เดินหน้าตรวจ 148 โรงงานรีไซเคิลขยะฯ เดือน มิ.ย. – ก.ค. พร้อมเร่งทบทวนกฎหมายนําเข้าของเสียข้ามแดนคาดรู้ผลภายในมิ.ย. 61
กรุงเทพฯ 19 มิถุนายน 2561 –กรมโรงงานอุตสาหกรรม (กรอ.)ออกคําสั่งพักใช้ใบอนุญาตบริษัทนําเข้าซากอิเล็กทรอนิกส์ จํานวน 5 รายพร้อมงดการนําเข้าซากอิเล็กทรอนิกส์เป็นระยะเวลา 1 ปี ฐานกระทําผิดเงื่อนไขส่งซากอิเล็กทรอนิกส์ให้กับโรงงานอื่นที่ไม่มีใบอนุญาตคัดแยกแทนโดยยังได้ร่วมกับสํานักงานอุตสาหกรรมจังหวัด ออกคําสั่งตามมาตรา 52 วรรค 1 แห่ง พ.ร.บ. วัตถุอันตราย พ.ศ. 2535 ให้กลุ่มโรงงานที่รับซากอิเล็กทรอนิกส์จาก 5 โรงงานดังกล่าวมาคัดแยก ทําการส่งชิ้นส่วนอุปกรณ์ไฟฟ้าและอิเล็กทรอนิกส์คืนบริษัทต้นทางจํานวนกว่า14,000ตัน ภายใน 30 วัน นอกจากนี้ในเดือนมิถุนายน – กรกฎาคม ยังเร่งเดินหน้าตรวจสอบความถูกต้องโรงงานที่รับรีไซเคิลซากอิเล็กทรอนิกส์ทั้ง 148 แห่ง ในจังหวัดนครปฐม สมุทรปราการ ฉะเชิงเทรา และชลบุรี พร้อมทบทวนกฎระเบียบการควบคุมการเคลื่อนย้ายของเสียอันตรายและการกําจัดข้ามแดนร่วมกับคณะอนุกรรมการอนุสัญญาบาเซล โดยคาดว่าจะรู้ผลภายในเดือนมิถุนายน 61
นายมงคล พฤกษ์วัฒนาอธิบดีกรมโรงงานอุตสาหกรรม เปิดเผยว่ากรมโรงงานอุตสาหกรรมได้มีคําสั่งพักใช้ใบอนุญาตบริษัทนําเข้าซากอิเล็กทรอนิกส์ จํานวน 5 ราย ได้แก่ บริษัท ไวโรกรีน (ไทยแลนด์) จํากัดบริษัท โอ.จี.ไอ จํากัดบริษัท เจ.พี.เอส เมทัลกรุ๊ปอินเตอร์เนชั่นแนล จํากัดบริษัท หย่งถัง ไทย จํากัด และบริษัท เอส.เอส.อิมปอร์ตเอ็กปอร์ต อินเตอร์เนชั่นแนล จํากัด โดยไม่ให้มีการนําเข้าซากอิเล็กทรอนิกส์เป็นระยะเวลา 1 ปี ฐานกระทําผิดเงื่อนไขส่งซากอิเล็กทรอนิกส์ให้กับโรงงานอื่นที่ไม่มีใบอนุญาตคัดแยกแทนส่วนโรงงานที่รับซากอิเล็กทรอนิกส์จาก 5 โรงงานดังกล่าว มาคัดแยกหรือครอบครองโดยที่ไม่มีใบอนุญาตตามอนุสัญญาบาเซล กรมโรงงานอุตสาหกรรมได้ร่วมกับสํานักงานอุตสาหกรรมจังหวัด ออกคําสั่งตามมาตรา 52 วรรค 1 แห่ง พ.ร.บ. วัตถุอันตราย พ.ศ. 2535 ให้ทําการส่งชิ้นส่วนอุปกรณ์ไฟฟ้าและอิเล็กทรอนิกส์ที่มีไว้ในครอบครองคืนบริษัทต้นทางจํานวนกว่า14,000ตัน
นายมงคล กล่าวเพิ่มเติมว่านอกจากนี้ กรอ.ได้ร่วมกับสํานักงานอุตสาหกรรมจังหวัดฉะเชิงเทรา ออกคําสั่งให้บริษัท ดับบลิว เอ็ม ดี ไทย รีไซคลิ้ง จํากัด ส่งซากอิเล็กทรอนิกส์กลับคืนบริษัทต้นทาง หลังพบข้อเท็จจริงว่า บริษัท ดับบลิว เอ็ม ดี ไทยฯ ไม่ได้มีใบอนุญาตนําเข้าซากอิเล็กทรอนิกส์ จึงไม่มีสิทธิ์คัดแยกหรือครอบครองชิ้นส่วนดังกล่าว ตาม พ.ร.บ. วัตถุอันตราย พ.ศ.2535อย่างไรก็ตาม กรอ.พบว่าบริษัทดังกล่าวได้รับซากอิเล็กทรอนิกส์จาก 3 บริษัทผู้นําเข้ารวมทั้งสิ้น 1,590 ตัน ได้แก่บริษัท ไวโรกรีน (ไทยแลนด์) จํากัด จํานวน 1,120 ตัน บริษัท โอ.จี.ไอ จํากัดจํานวน 350 ตัน และบริษัท เจ.พี.เอส เมทัลกรุ๊ปอินเตอร์เนชั่นแนล จํากัดจํานวน 120 ตัน นอกจากนี้ บริษัท ดับบลิว เอ็ม ดี ไทยฯ ยังต้องดําเนินการส่งซากอิเล็กทรอนิกส์ดังกล่าวไปยังบริษัทผู้นําเข้าภายใน 30 วัน หลังจากที่ได้รับคําสั่ง โดย กรอ.จะกําชับเรื่องกระบวนการขนส่งให้เป็นไปอย่างถูกต้องและมีประสิทธิภาพตามมาตรฐานของกรมโดยการใช้ระบบ GPS พร้อมทั้งให้ทางบริษัทจัดส่งบันทึกเส้นทางการเดินรถตั้งแต่ต้นทางจนถึงบริษัทผู้นําเข้าเพื่อป้องกันการลักลอบทิ้งระหว่างทางขนส่งอย่างเข้มงวด
พร้อมกันนี้กรอ.ได้ส่งเจ้าหน้าที่ร่วมกับกรมศุลกากรประจําการที่ท่าเรือแหลมฉบัง เพื่อร่วมตรวจสอบตู้สินค้า ที่อาจเข้าข่ายต้องควบคุมตาม พ.ร.บ.วัตถุอันตราย พร้อมกับลงพื้นที่ในจังหวัดนครปฐม สมุทรปราการ ฉะเชิงเทรา และชลบุรี เพื่อตรวจสอบความถูกต้องของทั้ง 148 โรงงานที่รับรีไซเคิลซากอิเล็กทรอนิกส์ นอกจากนี้ ยังจะมีการทบทวนกฎระเบียบการควบคุมการเคลื่อนย้ายของเสียอันตรายและการกําจัดข้ามแดนร่วมกับคณะอนุกรรมการอนุสัญญาบาเซล เสนอต่อคณะกรรมการสิ่งแวดล้อมแห่งชาติ เพื่อเป็นทิศทางในการกําหนดนโยบายการนําเข้าชิ้นส่วนอุปกรณ์ไฟฟ้าและอิเล็กทรอนิกส์ที่เป็นวัตถุอันตราย เช่นเดียวกับกรณีแบตเตอรี่ตะกั่ว – กรด โดยคาดว่าจะรู้ผลภายในเดือนมิถุนายน 61 นายมงคล กล่าวสรุป
สําหรับผู้ที่สนใจรายละเอียด สามารถสอบถามข้อมูลเพิ่มเติมได้ที่กองบริหารจัดการกากอุตสาหกรรม กรมโรงงานอุตสาหกรรม โทรศัพท์ 022024018หรือเข้าไปที่www.diw.go.th